CELEX: 52022PC0003
Language: lv
Date: 2022-01-04
Title: Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu (ES) 2020/1354, ar ko Portugāles Republikai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma

EIROPAS KOMISIJA
            Briselē, 4.1.2022
            COM(2022) 3 final
            2021/0436(NLE)
            
            Priekšlikums
            PADOMES ĪSTENOŠANAS LĒMUMS,
            ar kuru groza Īstenošanas lēmumu (ES) 2020/1354, ar ko Portugāles Republikai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
                  
            
            
               Padomes Regulā (ES) 2020/672 (“SURE regula”) ir noteikts tiesiskais regulējums Savienības finansiālās palīdzības sniegšanai dalībvalstīm, kurās ir vai kurām draud nopietni ekonomikas traucējumi, ko izraisījis Covid-19 uzliesmojums. Atbalsts saskaņā ar SURE galvenokārt paredzēts, lai finansētu saīsināta darba laika shēmas vai līdzīgus pasākumus, kuru mērķis ir aizsargāt darba ņēmējus un pašnodarbinātas personas un tādējādi samazināt bezdarbu un ienākumu zudumu, un kā papildu finansējums dažiem ar veselību saistītiem pasākumiem, jo īpaši darba vietā.
            
            
               Padome 2020. gada 25. septembrī piešķīra Portugālei finansiālo palīdzību, lai papildinātu valsts centienus novērst Covid-19 uzliesmojuma ietekmi un reaģētu uz uzliesmojuma sociālekonomiskajām sekām darba ņēmējiem un pašnodarbinātajiem.
            
            
               Portugāle 2021. gada 9. decembrī lūdza Savienību paplašināt to pasākumu sarakstu,  kuriem Padome ar Padomes Īstenošanas lēmumu (ES) 2020/1354 piešķīra finansiālo palīdzību.
            
            
               Saskaņā ar SURE regulas 6. panta 2. punktu Komisija ir apspriedusies ar Portugāles iestādēm, lai pārbaudītu, vai pēkšņi un būtiski ir palielinājušies faktiskie un plānotie izdevumi, kuri tieši saistīti ar Portugāles īstenotiem darba tirgus pasākumiem un ar veselību saistītiem pasākumiem un kurus ir izraisījusi Covid-19 pandēmija. Šie pasākumi jo īpaši attiecas uz jauniem pasākumiem, kurus īstenoja Portugāle:
            
            
               a) ārkārtas atbalsta shēmu pašnodarbinātām personām, darba ņēmējiem, kuriem nav pieejami citi sociālās aizsardzības mehānismi, un vadītājiem, kuru ienākumus īpaši skārusi Covid-19 pandēmija.
            
            
               Attiecībā uz pašnodarbinātām personām pasākums nodrošina pabalstu, kas ir vienāds ar divām trešdaļām no darba ņēmēju mēneša ienākumu samazinājuma starp mēneša vidējo rādītāju saskaņā ar pēdējo ceturkšņa ienākumu pārskatu un mēneša vidējo rādītāju 2019. gadā ar augstāko robežvērtību 501,16 EUR apmērā. Atbilstīgie pašnodarbinātie ir tie, kuru ienākumi laikposmā no 2020. gada marta līdz decembrim salīdzinājumā ar 2019. gadu ir samazinājušies vismaz par 40 %.
            
            
               Attiecībā uz darba ņēmējiem, kuriem nav pieejami citi sociālās aizsardzības mehānismi, pasākums paredz: i) darbiniekiem — pabalsts, kas vienāds ar starpību starp mēneša atsauces vērtību 501,16 EUR un vidējo mēnešalgu vienam pieaugušajam attiecīgajā mājsaimniecībā; vai ii) pašnodarbinātām personām — pabalsts, kas vienāds ar divām trešdaļām no darba ņēmēju mēneša ienākumu samazinājuma starp mēneša vidējo rādītāju saskaņā ar pēdējo ceturkšņa ienākumu pārskatu un mēneša vidējo rādītāju 2019. gadā, ar augstāko robežvērtību 501,16 EUR apmērā.
            
            
               Attiecībā uz vadītājiem pasākums nodrošina pabalstu, kas ir vienāds vai nu ar viņu vidējiem mēneša atsauces ienākumiem, ja tie ir 1,5 reizes mazāki par Portugāles sociālā atbalsta indeksu (438,81 EUR), vai divām trešdaļām no viņu vidējiem mēneša atsauces ienākumiem, ja tie ir vienādi vai lielāki par iepriekš minēto indeksu. Atbilstīgie vadītāji ir tie, kuru uzņēmējdarbība ir uz laiku apturēta Covid-19 pandēmijas dēļ vai kuri cieš no ieņēmumu zuduma vismaz 40 % apmērā 30 dienu periodā pirms atbalsta pieprasījuma iesniegšanas, salīdzinot ar to pašu mēnesi iepriekšējā gadā vai ar mēneša vidējo rādītāju divos mēnešos pirms minētā perioda.
            
            
               Pabalsta zemākā robežvērtība jebkurā gadījumā ir 50 EUR, kas tiek palielināta līdz 50 % no konstatētā mēneša ienākumu samazinājuma, ja ienākumi samazinās no 50 % līdz 100 % no Portugāles sociālā atbalsta indeksa, vai 219,40 EUR, ja ienākumu kritums pārsniedz iepriekš minēto indeksu.
            
            
               b) Sociālā atbalsta shēma māksliniekiem, autoriem, tehniķiem un citiem mākslas profesionāļiem. Pasākums paredz ikmēneša pabalstu, kas vienāds ar Portugāles sociālā atbalsta indeksu (438,81 EUR).
            
            
               c) Papildu veselības aprūpes speciālistu pieņemšana darbā un virsstundu darbs Valsts veselības dienestā, lai palīdzētu risināt ar pandēmiju saistītās problēmas.
            
            
               Portugāle sniedza Komisijai attiecīgo informāciju.
            
            
               Ņemot vērā pieejamos pierādījumus, Komisija ierosina Padomei pieņemt īstenošanas lēmumu, lai paplašinātu to pasākumu sarakstu, kuriem Padome jau ir piešķīrusi finansiālo palīdzību ar Padomes Īstenošanas lēmumu (ES) 2020/1354. 
            
            
               Ar veselību saistītie pasākumi, kā to pieprasījusi Portugāle, tostarp 2021. gada 9. decembrī pieprasītie papildu ar veselību saistītie pasākumi, sasniedz 1 513 823 304 EUR.
            
            
               •Saskanība ar esošajiem rīcībpolitikas noteikumiem konkrētajā rīcībpolitikas jomā
            
         
         
            
               Šis priekšlikums pilnībā atbilst Padomes Regulai (ES) 2020/672, saskaņā ar kuru priekšlikums ir iesniegts.
            
            
               Šis priekšlikums papildina citu Savienības tiesību instrumentu, ar ko sniedz atbalstu dalībvalstīm ārkārtas situācijās, proti, Padomes Regulu (EK) Nr. 2012/2002 (2002. gada 11. novembris), ar ko izveido Eiropas Savienības Solidaritātes fondu (ESSF) (“Regula (EK) Nr. 2012/2002”). Eiropas Parlamenta un Padomes Regula (ES) 2020/461, ar ko groza minēto instrumentu, lai paplašinātu tā tvērumu, iekļaujot tajā nozīmīgas ārkārtas situācijas sabiedrības veselības jomā un nosakot konkrētas darbības, par kurām var saņemt finansējumu, tika pieņemta 30. martā.
            
            
               •Saskanība ar citām Savienības rīcībpolitikām
            
            
               Priekšlikums ir daļa no to pasākumu klāsta, kuri izstrādāti, reaģējot uz pašreizējo Covid-19 pandēmiju, piemēram, Investīciju iniciatīva reaģēšanai uz koronavīrusu, un tas papildina citus instrumentus, kas atbalsta nodarbinātību, piemēram, Eiropas Sociālo fondu un Eiropas Stratēģisko investīciju fondu (ESIF)/programmu InvestEU. Izmantojot aizņēmumus un aizdevumus šajā konkrētajā Covid-19 uzliesmojuma gadījumā, lai atbalstītu dalībvalstis, šis priekšlikums kalpo par otro aizsardzības līniju, lai finansētu saīsināta darba laika shēmas un līdzīgus pasākumus, palīdzot aizsargāt darbvietas un līdz ar to darbiniekus un pašnodarbinātās personas pret bezdarba risku.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Šā instrumenta juridiskais pamats ir Padomes Regula (ES) 2020/672.
            
            
               •Subsidiaritāte (neekskluzīvas kompetences gadījumā) 
            
            
               Priekšlikumu pieņem pēc dalībvalsts lūguma, un tas apliecina Eiropas solidaritāti, sniedzot Savienības finansiālo palīdzību pagaidu aizdevumu veidā dalībvalstij, kuru skāris Covid-19 uzliesmojums. Šī finansiālā palīdzība kā otrā aizsardzības līnija palīdz pagaidu kārtā finansēt valdību palielinātos publiskos izdevumus saīsināta darba laika shēmu un līdzīgu pasākumu jomā, lai palīdzētu tām aizsargāt darbvietas un līdz ar to darbiniekus un pašnodarbinātās personas pret bezdarba un ienākumu zaudēšanas risku.
            
            
               Šāds atbalsts palīdzēs skartajiem iedzīvotājiem un mazinās pašreizējās Covid-19 krīzes tiešo sociālo un ekonomisko ietekmi.
            
            
               •Proporcionalitāte
            
            
               Priekšlikums ir saskaņā ar proporcionalitātes principu. Tas nepārsniedz instrumenta mērķu sasniegšanai nepieciešamo.
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Tā kā priekšlikums ir sagatavots steidzami, lai Padome to varētu pieņemt savlaicīgi, apspriešanās ar ieinteresētajām personām nav notikusi.
            
            
               •Ietekmes novērtējums
            
            
               Priekšlikuma steidzamības dēļ ietekmes novērtējums nav veikts.
            
            
               4.IETEKME UZ BUDŽETU
            
            
               Komisijai vajadzētu būt iespējai slēgt līgumus par aizņēmumiem finanšu tirgos, lai tos tālāk aizdotu dalībvalstij, kas lūdz finansiālu palīdzību saskaņā ar SURE instrumentu.
            
            
               Papildus dalībvalstu garantiju sniegšanai regulējumā ir iestrādāti arī citi aizsardzības pasākumi, lai nodrošinātu shēmas finansiālo stabilitāti:
            
         
         
            
               ·stingra un piesardzīga pieeja finanšu pārvaldībai;
            
            
               ·aizdevumu portfeļa izveide, kas ierobežo koncentrācijas risku, ikgadējos riska darījumus un pārmērīgus riska darījumus atsevišķās dalībvalstīs, vienlaikus nodrošinot pietiekamus resursus tām dalībvalstīm, kurām tas visvairāk nepieciešams, kā arī
            
            
               ·iespējas refinansēt parādu.
            
            
               2021/0436 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Īstenošanas lēmumu (ES) 2020/1354, ar ko Portugāles Republikai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību,
            
            
               ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma
                  1
               , un jo īpaši tās 6. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Pēc 2020. gada 11. augustā saņemtā Portugāles lūguma Padome 2020. gada 25. septembrī piešķīra Portugālei finansiālo palīdzību aizdevuma veidā, kura maksimālais apmērs ir 5 934 462 488 EUR un maksimālais vidējais termiņš ir 15 gadi, lai papildinātu Portugāles valsts centienus novērst Covid-19 uzliesmojuma ietekmi un reaģētu uz minētā uzliesmojuma sociālekonomiskajām sekām darba ņēmējiem un pašnodarbinātajiem.
            
            
               (2)Portugāles Republikai aizdevums bija jāizmanto tam, lai finansētu saīsināta darba laika shēmas, līdzīgus pasākumus un ar veselību saistītus pasākumus, kas norādīti Padomes Īstenošanas lēmuma (ES) 2020/1354
                  2
                3. pantā.
            
            
               (3)Covid-19 uzliesmojums ir imobilizējis būtisku darbaspēka daļu Portugālē. Tas Portugālē joprojām izraisa pēkšņu un būtisku publisko izdevumu pieaugumu saistībā ar jaunajiem Portugāles īstenotajiem  pasākumiem, proti, ārkārtas atbalsta shēmu pašnodarbinātām personām, darba ņēmējiem, kuriem nav piekļuves citiem sociālās aizsardzības mehānismiem, un vadītājiem, kuru ienākumus īpaši skārusi Covid-19 pandēmija, sociālā atbalsta shēmu māksliniekiem, autoriem, tehniķiem un citiem mākslas profesionāļiem un papildu veselības aprūpes speciālistu pieņemšanu darbā un virsstundu darbu Valsts veselības dienestā, lai palīdzētu risināt ar pandēmiju saistītās problēmas.
            
            
               (4)Covid-19 uzliesmojumam un ārkārtas pasākumiem, kurus Portugāle īstenoja 2020. un 2021. gadā, lai ierobežotu slimības uzliesmojumu un tā sociālekonomiskās un ar veselību saistītās sekas, bija un vēl aizvien ir dramatiska ietekme uz publiskajām finansēm. Līdz 2020. gada beigām Portugāles vispārējās valdības budžeta deficīts un parāds bija attiecīgi 5,7 % un 133,6 % no iekšzemes kopprodukta (IKP). Saskaņā ar Komisijas 2021. gada rudens prognozi tiek prognozēts, ka Portugāles vispārējās valdības budžeta deficīts un parāds 2021. gadā samazināsies attiecīgi līdz 4,5 % un 128,1 % no IKP, un tiek prognozēts, ka Portugāles IKP 2021. gadā palielināsies par 4,5 %.
            
            
               (5)Portugāle 2021. gada 9. decembrī lūdza Savienību paplašināt to pasākumu sarakstu, kuriem finansiālā palīdzība jau ir piešķirta ar Īstenošanas lēmumu (ES) 2020/1354, lai turpinātu papildināt 2020. un 2021. gadā īstenotos valsts centienus novērst Covid-19 uzliesmojuma ietekmi un reaģēt uz uzliesmojuma sociālekonomiskajām sekām darba ņēmējiem un pašnodarbinātajiem. Tas jo īpaši attiecas uz 6. un 7. apsvērumā izklāstītajiem pasākumiem.
            
            
               (6)Ar “31. decembra Likumu Nr. 75-B/2020”
                  3
                un tam sekojošo “Valdības 25. janvāra rīkojumu Nr. 19-A/2021”
                  4
               , kas minēti Portugāles 2021. gada 9. decembra lūgumā, tika ieviesta ārkārtas atbalsta shēma pašnodarbinātām personām, darba ņēmējiem, kuriem nav piekļuves citiem sociālās aizsardzības mehānismiem, un vadītājiem, kuru ienākumus īpaši skārusi Covid-19 pandēmija.
            
            
               Attiecībā uz pašnodarbinātām personām pasākums nodrošina pabalstu, kas ir vienāds ar divām trešdaļām no darba ņēmēju mēneša ienākumu samazinājuma starp mēneša vidējo rādītāju saskaņā ar pēdējo ceturkšņa ienākumu pārskatu un mēneša vidējo rādītāju 2019. gadā ar augstāko robežvērtību 501,16 EUR apmērā. Atbilstīgie pašnodarbinātie ir tie, kuru ienākumi laikposmā no 2020. gada marta līdz decembrim salīdzinājumā ar 2019. gadu ir samazinājušies vismaz par 40 %.
            
            
               Attiecībā uz darba ņēmējiem, kuriem nav pieejami citi sociālās aizsardzības mehānismi, pasākums paredz: i) darbiniekiem — pabalstu, kas vienāds ar starpību starp mēneša atsauces vērtību 501,16 EUR un vidējo mēnešalgu vienam pieaugušajam attiecīgajā mājsaimniecībā; vai ii) pašnodarbinātām personām — pabalstu, kas vienāds ar divām trešdaļām no darba ņēmēju mēneša ienākumu samazinājuma starp mēneša vidējo rādītāju saskaņā ar pēdējo ceturkšņa ienākumu pārskatu un mēneša vidējo rādītāju 2019. gadā, ar augstāko robežvērtību 501,16 EUR apmērā.
            
         
         
            
               Attiecībā uz vadītājiem pasākums nodrošina pabalstu, kas ir vienāds vai nu ar viņu vidējiem mēneša atsauces ienākumiem, ja tie ir 1,5 reizes mazāki par Portugāles sociālā atbalsta indeksu (438,81 EUR), vai divām trešdaļām no viņu vidējiem mēneša atsauces ienākumiem, ja tie ir vienādi vai lielāki par iepriekš minēto indeksu. Atbilstīgie vadītāji ir tie, kuru uzņēmējdarbība ir uz laiku apturēta Covid-19 pandēmijas dēļ vai kuri cieš no ieņēmumu zuduma vismaz 40 % apmērā 30 dienu periodā pirms atbalsta pieprasījuma iesniegšanas, salīdzinot ar to pašu mēnesi iepriekšējā gadā vai ar mēneša vidējo rādītāju divos mēnešos pirms minētā perioda.
            
            
               Pabalstam zemākā robežvērtība jebkurā gadījumā ir 50 EUR apmērā, kas tiek palielināta līdz 50 % no konstatētā mēneša ienākumu samazinājuma, ja ienākumi samazinās no 50 % līdz 100 % no Portugāles sociālā atbalsta indeksa, vai 219,40 EUR, ja ienākumu kritums pārsniedz iepriekš minēto indeksu.
            
            
               (7) “Pielikums Ministru padomes 6. jūnija rezolūcijai Nr. 41/2020”
                  5
                un tam sekojošais “Valdības 3. augusta rīkojums Nr. 180/2020”
                  6
                un “Valdības 15. februāra rīkojums Nr. 37-A/2021”
                  7
               , kas minēti Portugāles 2021. gada 9. decembra pieprasījumā, ievieš sociālā atbalsta shēmu māksliniekiem, autoriem, tehniķiem un citiem mākslas profesionāļiem. Pasākums paredz ikmēneša pabalstu, kas vienāds ar Portugāles sociālā atbalsta indeksu (438,81 EUR).
            
            
               (8)Portugāle arī ieviesa virkni jaunu ar veselību saistītu pasākumu, kurus tā ir īstenojusi, lai vērstos pret Covid-19 uzliesmojumu. Tas jo īpaši attiecas uz 9. apsvērumā izklāstītajiem pasākumiem.
            
            
               (9)“13. marta Dekrētlikums Nr. 10-A/2020”
                  8
                un sekojošais “2. februāra Dekrētlikums Nr. 10-A/2021”
                  9
               , kas minēti Portugāles 2021. gada 9. decembra pieprasījumā, paredzēja pieņemt darbā papildu veselības aprūpes speciālistus un virsstundu darbus Valsts veselības dienestā, lai palīdzētu risināt ar pandēmiju saistītās problēmas. Konkrētāk, tika racionalizēts administratīvais process, kas ir pamatā Valsts veselības dienesta darbinieku pieņemšanai darbā uz noteiktu laiku, un kopš Covid-19 pandēmijas uzliesmojuma ir pieņemti darbā papildu ārsti un medmāsas. Turklāt Valsts veselības dienestā tika atcelti juridiskie ierobežojumi, kas noteikti civildienesta ierēdņu virsstundu darbam, un vajadzības gadījumā Covid-19 pandēmijas pārvarēšanai bija iespējams organizēt maiņas, izmantojot papildu darbu, ko veic specializēti ārsti un medmāsas.
            
            
               (10)Portugāle atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Portugāle ir sniegusi Komisijai atbilstošus pierādījumus par to, ka faktiskie un plānotie publiskie izdevumi no 2020. gada 1. februāra ir palielinājušies par 5 934 462 488 EUR sakarā ar valsts pasākumiem, kas veikti, lai novērstu Covid-19 uzliesmojuma sociālekonomisko ietekmi. Tas ir pēkšņs un būtisks pieaugums, jo tas ir saistīts arī ar jauniem pasākumiem, kuri ir tieši saistīti ar saīsināta darba laika shēmām un līdzīgiem pasākumiem, kas aptver ievērojamu daļu uzņēmumu un darbaspēka Portugālē.
            
            
               (11)Komisija saskaņā ar Regulas (ES) 2020/672 6. pantu ir apspriedusies ar Portugāli un pārbaudījusi faktisko un plānoto publisko izdevumu pēkšņo un būtisko pieaugumu, kas tieši saistīts ar saīsināta darba laika shēmām un līdzīgiem pasākumiem, kā arī ar attiecīgo ar veselību saistīto pasākumu ieviešanu Covid-19 uzliesmojuma sakarā, kā minēts 2021. gada 9. decembra lūgumā. 
            
            
               (12)Ar veselību saistītie pasākumi, kā to pieprasījusi Portugāle, tostarp ar veselību saistītie papildu pasākumi, kas minēti 9. apsvērumā, sasniedz 1 513 823 304 EUR.
            
            
               (13)Tāpēc finansiālajai palīdzībai, kas jau piešķirta ar Īstenošanas lēmumu (ES) 2020/1354, būtu jāattiecas arī uz jaunajiem pasākumiem, kurus Portugāle īstenojusi un kuri minēti 6., 7. un 9. apsvērumā.
            
            
               (14)Šim lēmumam nebūtu jāskar to procedūru iznākums, kuras var tikt veiktas saistībā ar iekšējā tirgus darbības traucējumiem, jo īpaši saskaņā ar Līguma 107. un 108. pantu. Tas neatbrīvo dalībvalstis no prasības saskaņā ar Līguma 108. pantu ziņot Komisijai par potenciālajiem valsts atbalsta gadījumiem.
            
            
               (15)Portugālei būtu regulāri jāinformē Komisija par plānoto publisko izdevumu īstenošanu, lai Komisija varētu novērtēt, cik lielā mērā Portugāle ir izpildījusi minētos izdevumus.
            
            
               (16)Lēmums par finansiālās palīdzības sniegšanu ir pieņemts, ņemot vērā Portugāles esošās un gaidāmās vajadzības, kā arī finansiālās palīdzības pieprasījumus saskaņā ar Regulu (ES) 2020/672, ko jau ir iesniegušas vai plāno iesniegt citas dalībvalstis, vienlaikus piemērojot vienlīdzīgas attieksmes, solidaritātes, samērīguma un pārredzamības principus,
            
            
               IR PIEŅĒMUSI ŠO LĒMUMU. 
            
            
               1. pants 
                  Īstenošanas lēmumu (ES) 2020/1354 groza šādi:
            
            
            
               (1)
                     lēmuma 3. pantu aizstāj ar šādu:
            
            
            
               “3. pants
            
            
               Portugāle var finansēt šādus pasākumus:
            
            
               a)atbalstu darba līgumu saglabāšanai, izmantojot darba pagaidu pārtraukšanu vai normālā darba laika saīsināšanu, kā paredzēts 298.–308. pantā “12. februāra Likumā Nr. 7/2009”;
            
         
         
            
               b)jaunu un vienkāršotu īpašu atbalstu darba līgumu saglabāšanai, izmantojot darba pagaidu pārtraukšanu vai normālā darba laika saīsināšanu, kā paredzēts “26. marta Dekrētlikumā Nr. 10-G/2020” un 2. pantā “19. jūnija Dekrētlikumā Nr. 27-B/2020”, kas grozīts ar 142. pantu “31. decembra Likumā Nr. 75-B/2020”;
            
            
               c)speciālas profesionālās apmācības programmas darba līgumu saglabāšanai, izmantojot darba pagaidu pārtraukšanu vai normālā darba laika saīsināšanu, kā paredzēts 5. panta 2. punktā un 7.–9. pantā “26. marta Dekrētlikumā Nr. 10-G/2020”;
            
            
               d)jaunu īpašu atbalstu uzņēmumiem uzņēmējdarbības atsākšanai, kā paredzēts 4. panta 1.–7. punktā un 10.–12. punktā un 5. pantā “19. jūnija Dekrētlikumā Nr. 27-B/2020”, kā arī 14.-A pantā “30. jūlija Dekrētlikumā Nr. 46-A/2020”, kas pievienots ar “15. janvāra Dekrētlikuma Nr. 6-C/2021” 4. pantu;
            
            
               e) jauno ienākumu stabilizācijas piemaksu darbiniekiem, uz kuriem attiecas vai nu a), b) vai c) punktos minētās atbalsta shēmas darba līgumu saglabāšanai, izmantojot darba pagaidu pārtraukšanu, vai normālā darba laika saīsināšanu, kā paredzēts 3. pantā “19. jūnija Dekrētlikumā Nr. 27-B/2020”, kas grozīts ar “14. augusta Dekrētikumu 58-A2020”;
            
            
               f) jauno un progresīvo īpašo atbalstu darba līgumu saglabāšanai, izmantojot normālā darba laika saīsināšanu, kā paredzēts “30. jūlija Dekrētlikumā Nr. 46-A/2020”, kas grozīts ar 142. pantu “31. decembra Likumā Nr. 75-B/2020”;
            
            
               g) jauno īpašo atbalstu pašnodarbinātajiem, neformālajiem darbiniekiem un vadošajiem partneriem, kā paredzēts 26.–28.-A pantā “13. marta Dekrētlikumā Nr. 10-A/2020”, kas grozīts ar 5. pantu “7. maija Dekrētlikumā Nr. 20-C/2020”, un 325-G. pantā “31. marta Likumā Nr. 2/2020”, kas pievienots ar 24. jūlija “Likuma Nr. 27-A/2020” 3. pantu;
            
            
               h) ģimenes pabalstu darbiniekiem, kuri nevar strādāt, jo viņiem ir jārūpējas par bērniem, kas jaunāki par 12 gadiem, vai citiem apgādājamiem, kā paredzēts 23. pantā “13. marta Dekrētlikumā Nr. 10-A/2020”;
            
            
               i) īpašo atbalstu pasniedzēju darba līgumu saglabāšanai, ņemot vērā arodmācību atcelšanu, kā paredzēts “Valdības 17. marta rīkojumā Nr. 3485-C/2020”, “Valdības 10. aprīļa rīkojumā Nr. 4395/2020” un “Valdības 28. maija rīkojumā Nr. 5897-B/2020”;
            
            
               j) ar nodarbinātību saistītos reģionālos pasākumus Azoru salu autonomajā apgabalā, kā paredz “Azoru salu reģionālās valdības padomes 8. aprīļa Rezolūcija Nr. 97/2020”, “Azoru salu reģionālās valdības padomes 28. aprīļa Rezolūcija Nr. 120/2020”, “Azoru salu reģionālās valdības padomes 5. maija Rezolūcija Nr. 128/2020”, “Azoru salu reģionālās valdības padomes 5. maija Rezolūcija Nr. 129/2020”, “Azoru salu reģionālās valdības padomes 15. jūlija Rezolūcija Nr. 195/2020”, “Azoru salu reģionālās valdības padomes 15. jūlija Rezolūcija Nr. 196/2020” un “Azoru salu reģionālās valdības padomes 17. jūlija Rezolūcija Nr. 200/2020”;
            
            
               k) ar nodarbinātību saistītos reģionālos pasākumus Madeiras autonomajā apgabalā, kā paredzēts “Madeiras reģionālās valdības 13. marta Rezolūcijā Nr. 101/2020” un “Madeiras reģionālās valdības priekšsēdētāja vietnieka un Sociālās integrācijas un pilsonības reģionālā sekretariāta 22. aprīļa Rīkojumā Nr. 133-B/2020”;
            
            
               l) pabalstu darbiniekiem un pašnodarbinātajiem, kas atrodas profilaktiskajā izolācijā, kā paredzēts “19. pantā 13. marta Dekrētlikumā Nr. 10-A/2020” un 325-F. pantā “31. marta Likumā Nr. 2/2020”, kas grozīts ar “24. jūlija Likuma Nr. 27-A/2020” 3. pantu;
            
            
               m) slimības pabalstu Covid-19 saslimšanas gadījumā, kā paredzēts “Valdības 3. marta Rīkojumā Nr. 2875-A/2020”, “20. pantā 13. marta Dekrētlikumā Nr. 10-A/2020” un 325-F. pantā “31. marta Likumā Nr. 2/2020”, kas grozīts ar “24. jūlija Likuma Nr. 27-A/2020” 3. pantu;
            
            
               n) tādu individuālo aizsardzības līdzekļu iegādi izmantošanai darba vietā, jo īpaši valsts slimnīcās, kā paredzēts 6. maija Standartā Nr. 012/2020, kas grozīts 2020. gada 14. maijā, un 10. jūlija Standartā Nr. 013/2020, kas grozīts 2020. gada 23. jūnijā — abus izdevis Portugāles Veselības ģenerāldirektorāts, kā arī nozaru ministrijās, pašvaldībās un Azoru salu un Madeiras autonomajos reģionos, kā paredzēts “13. marta Dekrētlikuma Nr. 10-A/2020” 3. pantā;
            
            
               o) skolu higiēnas kampaņu, kā paredzēts 9. pantā “13. marta Dekrētlikumā Nr. 10-A/2020”;
            
            
               p) Covid-19 saslimšanas testēšanu stacionāriem pacientiem un valsts slimnīcu darbiniekiem, kā arī aprūpes iestāžu un bērnu aprūpes iestāžu darbiniekiem, kā it īpaši paredzēts 2020. gada 6. maija Standartā Nr. 012/2020, kas grozīts 2020. gada 14. maijā, un 2020. gada 10. jūlija Standartā Nr. 013/2020, kas grozīts 2020. gada 23. jūnijā un ko izdevis Portugāles Veselības ģenerāldirektorāts;
            
            
               q) jauno īpašo kompensāciju Valsts veselības dienesta darbiniekiem, kas iesaistīti Covid-19 uzliesmojuma apkarošanā, kā paredzēts 42.-A pantā “31. marta Likumā Nr. 2/2020”, kas grozīts ar “24. jūlija Likuma Nr. 27-A/2020” 3. pantu un “31. decembra Likuma Nr. 75.-B/2020” 291. pantu;
            
            
               r)ārkārtas atbalsta shēmu pašnodarbinātām personām, darba ņēmējiem, kuriem nav piekļuves citiem sociālās aizsardzības mehānismiem, un vadītājiem, kuru ienākumus īpaši skārusi Covid-19 pandēmija, kā paredzēts “31. decembra Likuma Nr. 75-B/2020” 156. pantā un ievērojot tā 2. punkta c)–f) apakšpunktā izklāstītos nosacījumus, kā sīkāk precizēts “Valdības 25. janvāra Rīkojumā Nr. 19-A/2021”;
            
            
               s)sociālā atbalsta shēmu māksliniekiem, autoriem, tehniķiem un citiem mākslas profesionāļiem, kas paredzēta “Ministru padomes 6. jūnija Rezolūcijas Nr. 41/2020 pielikuma” 2.5.1. punktā, kas sīkāk precizēta “Valdības 3. augusta Rīkojuma Nr. 180/2020” 10.–12. pantā un paplašināta ar “Valdības 15. februāra Rīkojuma Nr. 37-A/2021” 5.–7. pantu;
            
            
               t)papildu veselības aprūpes speciālistu pieņemšanu darbā un virsstundu darbu Valsts veselības dienestā, lai palīdzētu risināt ar pandēmiju saistītās problēmas, kā paredzēts 13. marta “Dekrētlikuma Nr. 10-A/2020” 6. pantā un 2. februāra “Dekrētlikuma Nr. 10-A/2021” 5.–8. pantā.
            
            
         
         
            
               (2)lēmuma 4. pantu aizstāj ar šādu: 
            
            
            
               “4. pants
            
            
               1.Portugāle informē Komisiju līdz 2021. gada 30. martam un pēc tam ik pēc sešiem mēnešiem par plānoto publisko izdevumu īstenošanu līdz brīdim, kad minētie plānotie publiskie izdevumi ir pilnībā īstenoti.
            
            
               2.Ja 3. pantā minēto pasākumu pamatā ir plānotie publiskie izdevumi un uz tiem attiecas īstenošanas lēmums, ar ko groza Īstenošanas lēmumu (ES) 2020/1354, Portugāle sešu mēnešu laikā pēc minētā lēmuma pieņemšanas un pēc tam ik pēc sešiem mēnešiem informē Komisiju par plānoto publisko izdevumu īstenošanu līdz brīdim, kad šie plānotie publiskie izdevumi ir pilnībā īstenoti.”.
            
            
            
               2. pants
            
            
               Šis lēmums ir adresēts Portugāles Republikai.
            
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 159, 20.5.2020., 1. lpp.
               
               
                  
                     (2)
                  
                        Padomes Īstenošanas lēmums (ES) 2020/1354 (2020. gada 25. septembris), ar ko Portugāles Republikai saskaņā ar Regulu (ES) 2020/672 piešķir pagaidu atbalstu bezdarba risku mazināšanai ārkārtas situācijā pēc Covid-19 uzliesmojuma (OV L 314, 29.9.2020., 49. lpp.).
               
               
                  
                     (3)
                  
                        ‘Diário da República n.º 253/2020, 1º Suplemento, Série I de 2020-12-31’, 171.-(2) līdz 171.-(288) lpp.
               
               
                  
                     (4)
                  
                        ‘Diário da República n.º 16/2021, 1º Suplemento, Série I de 2021-01-25’, 25.-(2) līdz 25.-(8) lpp.
               
               
                  
                     (5)
                  
                        ‘Diário da República n.º 110-A/2020, Série I de 2020-06-06’, 3. līdz 37. lpp.
               
               
                  
                     (6)
                  
                        ‘Diário da República n.º 149/2020, Série I de 2020-08-03’, 19. līdz 25. lpp.
               
               
                  
                     (7)
                  
                        ‘Diário da República n.º 31/2021, 1º Suplemento, Série I de 2021-02-15’, 21.-(2) līdz 21.-(11) lpp.
               
               
                  
                     (8)
                  
                        ‘Diário da República n.º 52/2020, 1º Suplemento, Série I de 2020-03-13’, 22.-(2) līdz 22.-(13) lpp.
               
               
                  
                     (9)
                  
                        ‘Diário da República n.º 22/2021, 2º Suplemento, Série I de 2021-02-02’, 15.-(15) līdz 15.-(19) lpp.